Նազենիկ Սարգսյան

Նազենիկ Գագիկի Սարգսյան (), հայ երաժշտագետ, պարագետ։ Արվեստագիտության դոկտոր (2017)։

Կենսագրություն 
Նազենիկ Սարգսյանը ծնվել է 1954 թվականին Երևանում՝ ակադեմիկոս, պատմաբան, ասորագետ Գագիկ Սարգսյանի և երաժշտագետ Կարինե Խուդաբաշյանի ընտանիքում։

Կրթություն 
Սովորել է Երևանի պարարվեստի ուսումնարանում, զբաղվել սպորտային և գեղարվեստական մարմնամարզությամբ։ 1975 թվականին ավարտել է Երևանի Ռոմանոս Մելիքյանի անվան երաժշտական ուսումնարանը, 1980 թվականին (էքստեռն)՝ Երևանի Կոմիտասի անվան պետական կոնսերվատորիայի երաժշտագիտական բաժինը, 1983 թվականին՝ ՀՀ ԳԱԱ արվեստի ինստիտուտի ասպիրանտուրան «Երաժշտագիտություն» և «Թատերագիտություն» մասնագիտություններով, 2000 թվականին՝ Երևանի պետական համալսարանի հոգեբանության բաժինը։

Գործունեություն 
1984 թվականից ՀՀ ԳԱԱ արվեստի ինստիտուտի ավագ գիտաշխատող է։ 1987 թվականին Երևանի Գեղագիտական դաստիարակության հանրապետական կենտրոնում իր իսկ կազմակերպած Երաժշտության և պլաստիկայի մանկական ստուդիայում բեմադրել է մի շարք դասական օպերային և բալետային ներկայացումներ։ 1992-1997 թվականներին և 2002-2004 թվականներին Մոսկվայի Դիմակաթերապիայի ինստիտուտում եղել է պարային, այնուհետև՝ հոգեթերապևտիկ այլ մեթոդների մասնագետ, մշակել է պարային թերապիայի հատուկ համակարգ։

Ստեղծագործություններ 
Հայ բալետին, երաժշտական թատրոնին, նաև հոգեթերապիայի հարցերին նվիրված հոդվածների հեղինակ է։ 2011 թվականին լույս է տեսել Նազենիկ Սարգսյանի «Ашот Асатурян - хореограф последней трети XX века» մենագրությունը, որը նույն թվականին Հանրապետական մրցույթի «Լավագույն գիրք ժամանակակցի մասին» անվանակարգում արժանացել է երկրորդ մրցանակի։

Ծանոթագրություններ 

Հայ երաժշտագետներ
Հայ պարագետներ
Երևանի պարարվեստի ուսումնարանի շրջանավարտներ
Երևանի Կոմիտասի անվան պետական կոնսերվատորիայի շրջանավարտներ
ԵՊՀ շրջանավարտներ
Արվեստագիտության դոկտորներ